Jens Christian Svabo
Jens Christian Svabo var en færøsk naturhistoriker, sprogforsker og folkemindesamler. Han var den første person, der nedskrev det færøske sprog i et betydeligt omfang, og derved udviklede han et færøsk skriftsprog. Skriftsproget brugte han til at optegne bl.a. færøske kvad og ordsamlinger.
Svabo blev født i Miðvágur på Vágar af en danskfødt præst og en færøsk mor. Fra 1759 til 1765 gik han i latinskolen i Thorshavn, hvorefter han blev immatrikuleret på Københavns Universitet. Der læste han de moderne fag økonomi og naturhistorie i stedet for teologi, som ellers var det sædvanlige valg for færøske studenter.
Svabo led af økonomiske vanskeligheder gennem sin studietid. Fra 1773 fik han økonomisk støtte fra konferensråd P.F. Suhm og begyndte at samle færøsk ordstof og færøske kvad. I 1773 på Regensen afsluttede Svabo sit første håndskrift af Forsøg til en Ordbog eller Ordsamling i det færøeske Sprog, som han lavede til Suhm. Dette regnes for at være det ældste håndskrift på moderne færøsk.
I 1781 fik Svabo kongelig støtte til en rejse til Færøerne, hvor han skulle indsamle materialer til en fysisk-økonomisk beskrivelse af landet. Beskrivelsen Indberetninger indhentede paa en Allernaadigst befalet Reise i Færøe i Aarene 1781 og 1782 blev fremlagt Rentekammeret i 1789 i syv bind.
På sin rejse indsamlede Svabo også færøske kvad, som han nedskrev i et kvarthåndskrift i tre bind. Håndskriftet, der blev købt til Det Kgl. Bibliotek, er et af de tidligste eksempler på sammenhængende tekster på færøsk.